Dijous es va donar per reparat el Teleesquí 6, degut que l’estació ja disposava del recanvi necessari per a aquest tipus de cable. En relació amb el telecadira La Serra II, i tal i com l’Altaveu ja ha anat informant, operaris tècnics de l’estació de Pal, van dirigir-se a Barèges La Mongie, dins el domini Gran Tourmalet, divendres passat per adquirir el cable necessari. Durant la setmana que s’inicia demà es realitzarà la restauració del cable, proves i càrregues, així com posada en funcionament del telecadira.

La solució més complexa, com s’ha dit, és la que ha de permetre reparar el cable del telecadira del Cubil. No obstant això ja s’ha trobat la manera de fer-ho. L’empresa Fatzer AG serà l’encarregada de la fabricació del cablejat, que es durà a terme a Suïssa. Cal destacar, segons que ha destacat l’estació massanenca en un comunicat, que no serà necessària la producció de tot el cable, sinó que només d’alguns torrons, d’alguns dels fils, ja que el dany no va afectar a tot el cable.

Un cop estigui fabricat el cablejat necessari, una part de l’equip tècnic es dirigirà a Suïssa per recollir-ho personalment i tenir controlat el transport i poder agilitzar totes les reparacions. L’empresa Doppelmayr ha estat de gran ajuda en la recerca d’aquest contacte que permetrà que, a partir de la setmana del 19 de novembre, es puguin iniciar les tasques de reformes programades.

En paral·lel, s’han intensificat els controls visuals i també es planificarà la col·locació de nous punts de vigilància via càmeres per aconseguir una major supervisió de l’estació, no únicament dels edificis sinó també dels diferents ginys. Tot l’equip es mostra optimista de l’estat actual en què evolucionen les reparacions. La previsió de Pal-Arinsal continua sent poder obrir l’1 de desembre amb la totalitat dels ginys en funcionament.